Twee stoot onklaar motor, sterf toe vragmotor hulle trefFoto: Verskaf. Twee mans is op slag dood nadat die voertuig waarmee hulle en ŉ ander man gereis het meganiese foute ondergaan het. William Ntladi, woordvoerder van die Ekurhuleni-rampbestuureenheid, het gesê die voorval het Maandag omstreeks 22:23 op die N3-hoofweg sowat ŉ halwe kilometer van die Barry Marais-afrit plaasgevind. “Terwyl hulle die motor in die donker gestoot het, het ŉ vragmotor van agter gekom en teen hulle en hul voertuig gebots. Die twee mans is op slag dood en die derde is ongedeerd,” het Ntladi gesê. Toe die rampbestuureenheid by die toneel opdaag, het die twee mans langs die pad gelê en die wrak van die voertuig ŉ paar meter verder. “Die twee is op die toneel dood verklaar deur paramedici.” Die motor met die drie mans was glo onderweg na Palm Ridge vanaf KwaZulu-Natal. Die twee insittendes van die vragmotor is nie beseer nie. ŉ Geregtelike doodsondersoek word gedoen.